b'\n_START_ARTICLE_\nIntegrirana avtobusna linija \xc5\xa1t. 60 (Ljubljana)\n_START_SECTION_\nZgodovina\n_START_PARAGRAPH_\nVodice so bile desetletja vse dni v tednu povezane s prestolnico z LPP in Alpetourjevimi medkrajevnimi avtobusnimi progami preko Skaru\xc4\x8dne ali Medvod. Po postopnem upadu \xc5\xa1tevila potnikov so sprva ukinili vo\xc5\xbenje ob nedeljah in praznikih, kasneje \xc5\xa1e ob sobotah, pa tudi povezave preko Medvod so bile vedno redkej\xc5\xa1e. Pred ukinitvijo sobotnega obratovanja so avtobusi v Vodice vozili po kombinirani, a zato dalj\xc5\xa1i trasi preko Pirni\xc4\x8d in Smlednika._NEWLINE_Ohranila se je najfrekventnej\xc5\xa1a povezava preko Skaru\xc4\x8dne do Sela pri Vodicah, avtobusi so pri\xc4\x8deli v eni vo\xc5\xbenji voziti tudi preko Dobru\xc5\xa1e in Zapog. Ker se je vozni \xc4\x8das podalj\xc5\xa1al, so traso, ki je prej vodila preko Tacna in Broda, v \xc5\xa0martnem pod \xc5\xa0marno goro prestavili na odsek gorenjske avtoceste do izvoza na Celov\xc5\xa1ko cesto._NEWLINE_Z avtobusi so se na progi vozili ve\xc4\x8dinoma \xc5\xa1olarji, tako da so izven prometnih konic vozili ve\xc4\x8dinoma prazni._NEWLINE_Po spremembi voznega re\xc5\xbeima iz poletnega v zimskega je bila 1. septembra 2012 linija preoblikovana in skraj\xc5\xa1ana do Vodic. Namen preoblikovanja v integrirano linijo je zni\xc5\xbeanje cene vozovnice, hitrej\xc5\xa1i dostop do prestolnice in posledi\xc4\x8dno \xc5\xbeelja po ve\xc4\x8dji uporabi javnega prevoza. V Vodicah, Polju in Skaru\xc4\x8dni je bilo urejeno prestopanje na kro\xc5\xbeni zaledni liniji \xc5\xa1t. 61 in 62, ki sta potnikom omogo\xc4\x8dali neposredno povezavo s kraji, ki jih je neko\xc4\x8d pokrivala \xc5\xa1olska avtobusna proga in redna linija do Sela. _NEWLINE_Po treh tednih obratovanja so linijo ponovno preusmerili preko Dobru\xc5\xa1e in Zapog, prestop na zaledni liniji iz Repenj pa je bil prestavljen v Vodice. 5. novembra 2012 so linijo podalj\xc5\xa1ali \xc5\xa1e po trasi linije \xc5\xa1t. 62, ki je istega dne prenehala z obratovanjem. Tako sedaj linija 60 spet poteka po trasi nekdanje medkrajevne proge, potnikom pa ni potrebno ve\xc4\x8d prestopati.  Septembra 2013 se je pri\xc4\x8delo \xc5\xa1tiri mese\xc4\x8dno poskusno obdobje obratovanja linije 60 tudi ob sobotah na trasi Selo \xe2\x80\x93 Vodice \xe2\x80\x93 Ljubljana.  S 1. decembrom je bil dodan dodaten odhod iz obeh smeri, uvedla pa se je t. i. hitra linija, ki ustavljal samo na postajali\xc5\xa1\xc4\x8dih Ljubljana AP, \xc5\xa0entvid, \xc5\xa0martno in Selo.\n_START_SECTION_\nRe\xc5\xbeim obratovanja\n_START_PARAGRAPH_\nLinija obratuje vsak delavnik, in sicer od ponedeljka do petka od 4.50 do 22.25 in ob sobotah od 5.00 do 14.30, ob nedeljah in praznikih avtobusi ne obratujejo. Najpogosteje avtobusi obratujejo od ponedeljka do petka v prometnih konicah.'